2. ปัจจัยความเสี่ยง

การดำเนินธุรกิจผลิตบรรจุภัณฑ์พลาสติก มีปัจจัยความเสี่ยงสำคัญหลายประการ
ทั้งภายในและภายนอก ที่อาจส่งผลกระทบต่อการดำเนินงานและก่อให้เกิดความเสียหายกับกิจการได้
ซึ่งบริษัทฯก็ตระหนักดี จึงได้เฝ้าระวังและติดตามข่าวสารความเคลื่อนไหวอย่างใกล้ชิดและสม่ำเสมอ
โดยมีการวิเคราะห์และประเมินสถานการณ์ในการประชุมของคณะผู้บริหาร และคณะกรรมการบริหาร
เป็นประจำทุกเดือน นอกจากนี้ยังได้จัดตั้งคณะอนุกรรมการบริหารความเสี่ยง(Risk Management
Committee) ทำหน้าที่วิเคราะห์หาตัวชี้บ่งปัจจัยความเสี่ยง, ประเมินความเสี่ยงที่อาจเกิดขึ้น
และเสนอวิธีการป้องกันความเสี่ยงที่อาจเกิดขึ้น
นำเสนอต่อคณะกรรมการบริหารและคณะกรรมการตรวจสอบเพื่อทราบและพิจารณาทุกไตรมาส
ความเสี่ยงที่มีนัยสำคัญต่อบริษัทฯ สรุปได้ดังนี้

2.1 ความเสี่ยงจากการผันผวนของวัตถุดิบ ด้านปริมาณและราคา

เม็ดพลาสติกเป็นวัตถุดิบหลักที่ใช้ในการผลิต โดยมีอัตราส่วนร้อยละ 70
ของต้นทุนวัตถุดิบที่ใช้ในในการผลิตทั้งหมด
ซึ่งมีความผันผวนทั้งด้านปริมาณและราคาไปในทิศทางเดียวกับราคาน้ำมันในตลาดโลกเป็นหลัก
นอกจากนี้อุปสงค์และอุปทานของเม็ดพลาสติก
ในตลาดก็มีผลให้ราคาเม็ดพลาสติกขึ้นและลงในแต่ละช่วงเวลาด้วย

หากราคาเม็ดพลาสติกปรับราคาสูงขึ้น ย่อมส่งผลกระทบโดยตรงต่อ ต้นทุนการผลิตสินค้า,
กำไรขั้นต้น และผลการดำเนินงาน ของบริษัทฯเป็นอย่างมาก
แม้ราคาผลิตภัณฑ์ของบริษัทฯจะสามารถปรับเปลี่ยนไปตามราคาวัตถุดิบได้
แต่ในทางปฏิบัติการปรับราคาสินค้าไม่สามารถทำได้ทันทีทันใด
ต้องใช้ช่วงเวลาหนึ่งในการแจ้งและตกลงกับลูกค้า เพื่อปรับราคาให้สอดคล้องกับราคาวัตถุดิบที่สูงขึ้น
ซึ่งทำให้บริษัทฯต้องแบกภาระต้นทุนบางส่วนก่อนการปรับราคาจริง
และหากราคาตลาดผันผวนการขอปรับราคาก็จะมีความยุ่งยากมากยิ่งขึ้น

นอกจากนี้ในสถานการณ์ที่ผู้ผลิตเม็ดพลาสติกไม่สามารถทำการผลิตหรือจัดส่งให้ได้ตามปกติ
จากสาเหตุเช่น โรงงานประสบภัยอุบัติภัย หรือภัยธรรมชาติ หรือภัยสงคราม ทำให้ต้องหยุดการผลิต
อาจทำให้เกิดการขาดแคลนวัตถุดิบในการผลิตสินค้าของบริษัทฯได้เช่นกัน
นับเป็นความเสี่ยงอีกประการหนึ่ง

บริษัทฯ จึงได้มีมาตรการป้องกันความเสี่ยงไว้ดังต่อไปนี้ :-

-   ติดตามความเคลื่อนไหวและสถานการณ์ราคาน้ำมันและเม็ดพลาสติกในตลาดโลกอย่างใกล้ชิด
    ทั้งในตลาดต่างประเทศและในประเทศ จากแหล่งข่าวสารต่างๆ
    นำมาประกอบในการพิจารณาแผนการสั่งซื้อวัตถุดิบ เสนอต่อคณะผู้บริหาร
    และคณะกรรมการบริหารในการประชุมประจำทุกเดือน
    เพื่อวิเคราะห์สถานการณ์ราคาเม็ดพลาสติก

-   คณะกรรมการบริหารของบริษัทฯ ได้ให้ความสำคัญของการสั่งซื้อวัตถุดิบ
    และเก็บสำรองเม็ดพลาสติก ให้เพียงพอกับปริมาณการผลิตตามคำสั่งซื้อที่มีอยู่เป็นการล่วงหน้า
    โดยคำนึงถึงสถานการณ์และราคา วัตถุดิบ ในแต่ละช่วงเวลา
    และได้ให้ฝ่ายบริหารนำเสนอและสรุปแผนการสั่งซื้อวัตถุดิบให้ที่ประชุมคณะกรรมการบริหารทราบเพื่อเห็นชอบเป็นรายเดือนและรายไตรมาส

-   สั่งซื้อวัตถุดิบโดยตรงกับผู้ผลิต
    หรือตัวแทนจำหน่ายที่เชื่อถือได้ที่จะสามารถจัดหาวัตถุดิบให้ได้ตามที่ได้สั่งซื้อ
    แม้สถานการณ์ราคาและปริมาณจะเปลี่ยนแปลงไป

-   ทำข้อตกลงกับลูกค้าในการปรับเปลี่ยนราคาสินค้า ให้เป็นไปตามสภาวะราคาเม็ดพลาสติก
    เป็นรายไตรมาสแทนการพิจารณาจากส่วนต่างของราคาที่ขึ้นลง ณ เวลาใดเวลาหนึ่ง

-   มีการทดสอบการใช้เม็ดพลาสติก จากผู้ผลิตหลายราย
    เพื่อให้สามารถปรับเปลี่ยนการใช้เม็ดพลาสติกทดแทนกันได้
    ทั้งนี้เพื่อป้องกันการพึ่งพาวัตถุดิบจากแหล่งใดแหล่งหนึ่งหากเกิดการขาดแคลนวัตถุดิบ
    หรือเมื่อเม็ดพลาสติกชนิดใดชนิดหนึ่งมีราคาสูงขึ้น

2.2 ความเสี่ยงจากการเปลี่ยนแปลงด้านรูปแบบและคุณสมบัติของบรรจุภัณฑ์ ตลอดจน

เทคโนโลยี่ในการผลิต

การเปลี่ยนแปลงด้านรูปแบบและคุณสมบัติการใช้งานของบรรจุภัณฑ์สินค้าอุปโภคบริโภค
ตลอดจนเทคโนโลยี่ในการผลิตบรรจุภัณฑ์ต่าง ๆ
เพื่อตอบสนองความต้องการของลูกค้าและพฤติกรรมของผู้บริโภค เช่น
การเปลี่ยนไปใช้บรรจุภัณฑ์ชนิดกล่องกระดาษ(Tetra Pack) แทนการใช้ขวดพลาสติก
หรือการผลิตบรรจุภัณฑ์พลาสติกด้วยวิธีใช้ความร้อนในการขึ้นรูป(Thermo forming)
แทนการขึ้นรูปด้วยเครื่องฉีดพลาสติก เป็นต้น นับเป็นความเสี่ยงต่อการผลิตบรรจุภัณฑ์ของบริษัทฯ

หากการเปลี่ยนแปลงดังกล่าวเกิดขึ้นบ่อย
อาจส่งผลกระทบต่อการลงทุนและการดำเนินธุรกิจของบริษัท
เนื่องจากต้องปรับเปลี่ยนวิธีการผลิตให้ทันความต้องการของผู้ใช้ผลิตภัณฑ์และต้องเกิดมูลค่าใน
การลงทุนจำนวนสูง

ดังนั้น บริษัทฯ จึงมีการติดตามการเปลี่ยนแปลงและแนวโน้มความต้องการของลูกค้าอย่างต่อเนื่อง
ทั้งรูปแบบและคุณสมบัติของบรรจุภัณฑ์พลาสติก ตลอดจนเทคโนโลยีใหม่ๆที่ใช้ในการผลิตอย่างใกล้ชิด
บริษัทฯได้มุ่งเน้นการผลิตสินค้าที่มีคุณสมบัติการใช้งานได้หลากหลายขึ้น
เพื่อให้ทันต่อการเปลี่ยนแปลงตลอดเวลา นอกจากนี้เครื่องจักรรุ่นใหม่ๆของบริษัทฯ
ยังมีความสามารถในการปรับเปลี่ยนเพื่อรองรับการผลิตบรรจุภัณฑ์พลาสติกได้หลากหลายทันกับความต้องการเปลี่ยนแปลงของตลาด
อย่างไรก็ตามเนื่องจากบรรจุภัณฑ์ที่ผลิตนำไปใช้กับสินค้าอุตสาหกรรมเช่นกัน
ระยะเวลาในการปรับเปลี่ยนรูปแบบและคุณสมบัติของบรรจุภัณฑ์จึงไม่รวดเร็วนัก
ที่ผ่านมาจะมีระยะเวลาเฉลี่ยที่ 5 ปี ดังนั้นเพื่อตอบสนองความต้องการรูปแบบสินค้าของลูกค้า
จึงต้องมีการวางแผนที่ดีและมีการติดตามความเปลี่ยนแปลงของตลาด
ตลอดจนการวิจัยและพัฒนารูปแบบให้ทันสมัย ทันต่อการเปลี่ยนแปลงที่จะเกิดขึ้น

2.3 ความเสี่ยงจากการเข้ามาแข่งขันของคู่ผลิตรายใหม่

จากการที่การผลิตบรรจุภัณฑ์พลาสติกมีปัจจัยประกอบที่ใช้ในการทำงานการผลิตไม่มากนัก
อีกทั้งเทคโนโลยีที่ใช้ในการผลิตก็ไม่ซับซ้อน และใช้เงินลงทุนไม่สูงมาก
จึงเปิดโอกาสให้คู่แข่งขันรายใหม่ๆ เข้ามาแข่งขันในตลาดได้ไม่ยากนัก

จากปัจจัยดังกล่าวอาจทำให้บริษัทฯ
ต้องเผชิญกับความเสี่ยงในการสูญเสียส่วนแบ่งการตลาดบางส่วนไปได้
และทำให้การดำเนินธุรกิจทำได้ยากมากขึ้น จากการที่มีคู่แข่งทางการค้ามากขึ้น
อย่างไรก็ตามคุณภาพและมาตรฐานในการผลิตสินค้า
ตลอดจนความน่าเชื่อถือของผู้ผลิตถือเป็นปัจจัยสำคัญในอุตสาหกรรมบรรจุภัณฑ์พลาสติก
โดยเฉพาะบรรจุภัณฑ์ของผลิตภัณฑ์ด้านอาหารและเครื่องดื่ม, ของใช้ส่วนบุคคลและยา
ที่ต้องการความสะอาดปราศจากเชื้อและสิ่งปนเปื้อนบนบรรจุภัณฑ์สูง และเป็นเรื่องสำคัญ
ซึ่งหากลูกค้ามีเชื่อมั่นในผู้ผลิตรายใดแล้วจะไม่เปลี่ยนผู้ผลิตง่ายนัก

บริษัทฯตระหนักดีในเรื่องคุณภาพของผลิตภัณฑ์
ที่ต้องมีมาตรฐานสูงในการผลิตและความสะอาดปราศจากเชื้อปนเปื้อน
จึงมุ่งเน้นในเรื่องดังกล่าวเป็นเรื่องสำคัญ จึงได้นำระบบคุณภาพที่เป็นสากลมาใช้ในการดำเนินงาน
และได้รับการรับรองระบบมาตรฐานสากล ISO 9001:2008, GMP(Good Manufacturing
Practise) จากสถาบัน AJA (Anglo Japanese American Registrars)
และเน้นการใช้วัตถุดิบใหม่ที่มีคุณภาพและมีคุณสมบัติ Food Grade เท่านั้น
นอกจากนี้ยังได้พัฒนานำระบบ HACCP มาใช้ควบคุมการผลิตสินค้าประเภทอาหารและยาด้วย
เพื่อทำให้ลูกค้าไว้วางใจได้ว่าผลิตภัณฑ์บรรจุภัณฑ์จะสะอาดปราศจากเชื้อทุกขั้นตอนตั้งแต่การผลิตจนถึงลูกค้า
ทำให้ลูกค้าเกิดความมั่นใจและพึงพอใจในผลิตภัณฑ์ของบริษัทฯ
นอกจากนี้บริษัทฯยังได้พัฒนาอย่างต่อเนื่องในการนำนวัตกรรมใหม่เข้ามาใช้ในการทำงานเพื่อประโยชน์ของลูกค้าและบริษัทฯ

2.4 ความเสี่ยงจากการมีและจัดเก็บสินค้าสำเร็จรูปและวัตถุดิบคงคลังจำนวนมาก

เกินความจำเป็น

จากการเจริญเติบโตของยอดการขายสินค้าและการเพิ่มขึ้นของลูกค้ารายใหม่ ๆ อย่างต่อเนื่องทุกปี
ทำให้การสำรองสินค้าสำเร็จรูปและวัตถุดิบสูงขึ้นตามไปด้วย
อาจเป็นปัญหาในการจัดหาสถานที่จัดเก็บ การหมุนวียนการจ่ายสินค้าสำเร็จรูปและการใช้วัตถุดิบ
นอกจากนี้ยังเกิดปัญหาการเพิ่มขึ้นของต้นทุนในการจัดเก็บ

บริษัทฯ ได้พิจารณาเห็นว่าเหตุที่กล่าวมาข้างต้น
นับเป็นความเสี่ยงหนึ่งที่หากไม่มีการควบคุมหรือการจัดการที่ดี
อาจทำให้มูลค่าสินค้าสำเร็จรูปและวัตถุดิบคงคลังสูงมากเกินความจำเป็น
และอาจเป็นปัญหาในการจัดหาสถานที่จัดเก็บ เป็นการเพิ่มต้นทุนการดำเนินงานได้

บริษัทฯจึงได้มีมาตรการป้องกัน โดยเน้นเรื่องการวางแผนการผลิตและการจัดส่งที่มีประสิทธิภาพสูง
เพื่อลดปริมาณการสำรองวัตถุดิบและสินค้าสำเร็จรูป ให้เหมาะสมกับพื้นที่การจัดเก็บที่มี
โดยต้องยังคงสามารถตอบสนองความต้องการของลูกค้าอย่างต่อเนื่อง
บริษัทฯจึงได้ร่วมกับกรมโรงงานอุตสาหกรรมและคณะวิศวกรรมศาสตร์ จุฬาลงกรณมหาวิทยาลัย
นำระบบการบริหารจัดการโลจิสติกส์และซัพพลายเชนมาใช้ ตั้งแต่ปี 2551
เพื่อช่วยสร้างประสิทธิภาพในการวางแผนการผลิต การจัดเก็บวัตถุดิบและสินค้าสำเร็จรูป
ให้เหมาะสมกับการผลิตและการจำหน่าย นอกเหนือจากระบบการบริหารทรัพยากรองค์กร(ERP)
ที่บริษัทฯได้นำมาใช้ตั้งแต่ปี2550 เพื่อควบคุมการเชื่อมโยงการบริหารงานในองค์กรต่าง
ๆให้มีประสิทธิภาพตั้งแต่การวางแผนการผลิต การจัดซื้อจัดหา การผลิต
การจัดเก็บสินค้าและวัตถุดิบคงคลัง การบริหารการขายและจัดส่งสินค้า
ส่งผลให้สามารถลดและควบคุมปริมาณในการจัดเก็บวัตถุดิบและสินค้าสำเร็จรูปได้อย่างได้ผล

นอกจากนี้ ยังได้เน้นการจัดหาเครื่องจักรและอุปกรณ์ในการผลิตที่ทันสมัยและมีอัตราการผลิตสูง
มาทดแทนเครื่องจักรและอุปกรณ์เก่า เพื่อลดเวลาในการผลิต ลดการสูญเสียจากการผลิต
และลดการจัดเก็บสินค้าสำเร็จรูป ทำให้มีการหมุนเวียนสินค้าเป็นไปอย่างรวดเร็วและทันต่อเวลา
เพื่อสอดคล้องกับระบบ Just in time